L-Ewwel Pitazz – Paragrafi 61-70 O Ġesu' nirringrazzjak għal din il-grazzja kbira; jiġifieri li Inti stess minn rajk ridt tagħżilli konfessur, u li inti kont għarraftuli f'dehra wkoll qabel ma jiena kont iltqajt miegħu (Dun Sopocko). Meta mort inqerr għand Patri Andrasz, kont ħsibt li ser jeħlisni mid-dmir li nimxi fuq dawk l-ispirazzjonijiet interjuri. Is-saċerdot wieġeb li ma setax jagħtini din id-dispensa, "imma itlob, Sor, li jingħatalek direttur spiritwali." Wara talba qasira imma ħerqana, jiena rajt lil Dun Sopocko għat-tieni darba, fil-kappella tagħna, bejn il-konfessinarju u l-altar. Dak iż-żmien kont qiegħda Krakovja. Dawn iż-żewġ dehriet għollewli l-moral iktar u iktar meta jien sibt preċiż bħalma kont rajtu fid-dehriet, darba f'Varsavja waqt it-tielet prova tiegħi; u it-tieni darba fi Krakovja. O Ġesu', jiena nirringrazzjak ta' dan id-don hekk kbir! U issa meta nisma' xi wħud jgħidu xi kultant li m'għandhomx konfessur – jiġifieri, direttur – jaqbadni l-biża', għax naf tajjeb kemm ħsara jiena stess ġarrabt meta ma kellix l-għajnuna tiegħu. Huwa hekk faċli li tmur żmerċ meta ma jkollokx min jiggwidak! O ħajja hekk imdallma u monotona, kemm teżori fik! Meta nħares lejn kollox bil-għajnuna tal-fidi, l-ebda żewġ waqtiet m'huma l-istess, u d-dalma u l-monotonija jgħibu. Il-grazzja li qiegħda tingħatali f'din is-siegħa ma tkunx imtennija f'dik li ġejja. Forsi terġa' tingħatali, imma ma tkunx l-istess grazzja. Il-ħin jibqa' għaddej, u qatt ma jerġa' jiġi lura. Dak li hemm magħluq ġewwa fih m'hu ser jitbiddel qatt; huwa ssiġġillat għall-eternita'. Bilfors li Alla jħobbu ħafna lil Dun Sopocko. Dan qiegħda ngħidu għax jiena stess kelli esperjenza kemm Alla jiddefendih f'ċerti mumenti. Meta jiena nara dan, nifraħ bil-bosta li Alla għandu magħżulin bħal dawn. 1929. Il-Vjaġġ għall-Kalvarju Meta ġejt Vilnius għal xahrejn biex nieħu post soru li kienet marret għat-tielet parti tan-novizzjat tagħha (Swor Peter, li kienet taħdem fil-kċina), jiena bqajt ftit iktar minn xahrejn. Darba, il-madre Superjura (Irene ) riedet tagħtini ftit gost u tatni permess immur, flimkien ma' soru oħra , sal-Kalvarju (post ġewwa l-Polonja) sabiex 'nagħmel il-mixja', bħalma jgħidu. Jiena fraħt ħafna. Għalkemm ma kenitx 'il bogħod ħafna, kienet ix-xewqa tal-Madre Superjura li mmorru bid-dgħajsa. Dak inhar filgħaxija, Ġesu' qalli: Irridek tibqa' d-dar. Jien weġibt: "Ġesu', kollox lest għalina biex nitilqu għada filgħodu; issa x'ser nagħmel?" il-Mulej wieġeb: Dan il-vjaġġ ser ikun ta' ħsara għal ruħek. Jiena weġibt lil Ġesu': "Inti tista' ssib soluzzjoni. Irranġa l-affarijiet hekk li tkun magħmula r-rieda Tiegħek." Dak il-ħin il-qanpiena ħabbret li kien wasal il-ħin għall-irqad. Lil Ġesu' tajtu ħarsa tal-aħħar u mort fiċ-ċella tiegħi. L-għada t-temp kien mill-isbaħ, u dik li kellha takkumpanjani kienet mimlija ferħ għall-ħsieb biss tal-gost kbir li konna ser nieħdu meta naraw kollox. Imma jiena kont żgura li ma konniex sejrin, għalkemm s'issa ma kienx hemm ostakli. Kellna nitqarbnu qabel u nitilqu preċiż wara r-ringrazzjament. Imma waqt il-ħin tat-Tqarbin, f'daqqa waħda it-temp inbidel. Sħab kesa s-sema u bdiet nieżla x-xita bil-qliel. Kulħadd stagħġeb kif it-temp kien inbidel hekk f'daqqa waħda. Il-Madre Superjura qaltli: Kemm qiegħed jiddispjaċini li ma tistgħux tmorru, ħuti!" Jiena weġibt: "Għażiża Madre, ma jimpurtax li ma nistgħux immorru; kienet ir-rieda ta'Alla li aħna nibqgħu d-dar." Imma, ħadd ma kien jaf li kienet ix-xewqa espressa ta' Ġesu' li jiena nibqa' d-dar. Għaddejt il-jum kollu fil-ġabra u fil-meditazzjoni, nirringrazzja lill-Mulej li kien żammni d-dar. Dakinhar, Ġesu' tani ħafna konsolazzjonijiet tas-sema. Darba waqt in-novizzjat meta l-Madre Direttriċi bagħtitni naħdem fil-kċina tat-tfal li kienu taħt il-ħarsien tagħna, bdejt ninkwieta ħafna għaliex ma stajtx inqandel il-borom, li kienu kbar ħafna. L-iktar parti diffiċli għalija kienet dik li nsaffi l-patata, u xi drabi bdejt inwaqqa' nofs il-patata mal-ilma. Meta għidt lill-Madre Direttriċi b'din il-ħaġa, hija qaltli li biż-żmien kont nidra dan ix-xogħol u nakkwista s-sengħa u l-ħeffa li hemm bżonn. Imma x-xogħol ma kienx qiegħed isir eħfef, għax ma kull jum li jgħaddi jiena bdejt ngħejja iżjed. Għalhekk bdjet inwarrab meta kien jasal il-ħin li nsaffu l-patata. Is-sorijiet indunaw li kont qiegħda naħrab dan ix-xogħol u stagħġbu mhux ftit. Ma kienux jafu li ma stajtx ngħin minkejja li ridt b'qalbi kollha li nagħmel dan ix-xogħol u ma ridtx naħfirha lili nnifsi. F'nofsinhar, waqt l-eżami tal-kuxjenza, ilmentajt ma' Alla dwar id-dgħjufija tiegħi. Imbagħad smajt dan il-kliem ġewwa ruħi: Mil-lum 'il quddiem inti dan tkun tista' tagħmlu faċilment; Jiena ser nagħtik is-saħħa. Dak inhar filgħaxija, meta wasal il-ħin li nsaffu l-patata mill-ilma, għaġġilt biex inkun l-ewwel waħda li nagħmel dan, mimlija fiduċja fil-kliem tal-Mulej. Qbadt il-borma mingħajr ebda nkwiet u ferrajt l-ilma perfettament. Imma meta neħħejt l-għatu sabiex imur il-fwar mill-patata, rajt fil-borma, minflok il-patata, mazzi sħaħ ta' ward aħmar, tant kienu sbieħ li ma tistax tiddeskrivihom. Qatt ma kont rajt ward bħal dak. Bqajt tassew mistagħġba u ma stajtx nifhem it-tifsira ta' dan kollu; smajt vuċi ġewwa fija tgħid: Jiena nibdel dak ix-xogħol iebes għalik f'bukketti ta' fjuri mill-isbaħ, u l-fwieħa tagħhom titla' sat-tron Tiegħi. Minn dak iż-żmien 'il hawn bqajt nipprova nsaffi l-patata, mhux biss f'dik il-ġimgħa meta kien imiss lili nsajjar, imma wkoll kont nidħol minflok is-sorijiet l-oħrajn meta kien imiss lilhom. U mhux biss kont nagħmel dan, imma kont nipprova nkun l-ewwel waħda sabiex ngħin f'xi biċċa xogħol oħra iebsa, għax kelli esperjenza kemm dan jogħġob lil Alla. O teżor li ma jispiċċa qatt ta' intenzjoni safja li jirrendi l-azzjonijiet tagħna kollha perfetti u hekk jogħġbu lil Alla! Ġesu', Inti taf kemm jiena dgħajfa; kun dejjem miegħi mela; mexxi l-azzjonijiet tiegħi u l-esseri tiegħi kollu kemm hu, Inti li Int l-aqwa Għalliem tiegħi! Ġesu', jiena tabilħaqq nibża' meta nħares lejn il-miżerja tiegħi stess, imma fl-istess waqt il-ħniena Tiegħek, li ħadd ma jista' jkejjilha, tassigurani, għax hija tisboq il-miżerja tiegħi bil-kobor tal-eternita' kollha. Din id-dispożizzjoni fir-ruħ tlibbisni bil-qawwa Tiegħek. O ferħ li jiġi mill-għarfien tiegħi stess! O verita' li ma tinbiddilx, Inti tibqa' l-istess għal dejjem! Meta bdejt inħossni marida (x'aktarx bidu tal-mard tas-sider) wara li għamilt l-ewwel voti u meta bqajt inħossni l-istess minkejja l-kura tajba u mimlija premura tas-Superjuri tiegħi u l-isforzi kollha tat-tabib, bdejt nisma' rimarki li bdew jikkonkludu li jiena kont qiegħda nagħmilha ta' bir-ruħi li kont marida. Dan żiedli t-tbatija tiegħi, u din il-ħaġa damet sejra għal żmien twil mhux ħażin. Darba minnhom jiena lmentajt ma' Ġesu' li kont qiegħda nkun toqol fuq is-sorijiet. Ġesu' weġibni: Inti m'intix qiegħda tgħix għalik innifsek imma għall-erwieħ, u erwieħ oħrajn għad jieħdu l-ġid mit-tbatijiet tiegħek. Meta t-tbatija tiegħek titwal, dan jagħtihom id-dawl u s-saħħa biex jaċċettaw ir-rieda Tiegħi. L-itqal tbatija għalija kienet li deherli li la t-talb u lanqas l-opri tajba tiegħi ma kienu jogħġbu lil Alla. Ma ssugrajtx ngħolli għajnejja lejn is-sema. Dan kien qiegħed jikkaġunali tbatija hekk kbira waqt l-eżerċizzi tal-komunita' fil-kappella li darba l-Madre Superjura (Raphael) sejħitli waħdi wara l-eżerċizzi u qaltli: "Sor, itlob lil Alla għall-grazzja u għall-konsolazzjoni, għax jiena nista' nara għalija nnifsi u s-sorijiet spiss jgħiduli li meta jħarsu lejk iġġibilna ħniena. Verament ma nafx x'ser naqbad nagħmel bik, Sor. Jiena nordnalek li ma tibqax tittortura lilek innifsek iżjed għalxejn b'xejn." Imma dawn il-laqgħat kollha mal-Madre Superjura ma ġabuli l-ebda serħan, u lanqas ma ċċarawli xejn. Għall-kuntrarju, dalma kbira ħbiet lil Alla minni. Fittixt l-għajnuna fil-konfessinarju, imma lanqas hemm ma sibtha. Saċerdot qaddis ried igħinni, imma tant kont imdejqa li lanqas biss stajt ngħid x'kien qiegħed idejjaqni, u din il-ħaġa nkwetatni iżjed u iżjed. Dwejjaq tal-mewt nifed lil ruħi hekk li ma stajtx naħbih, u kull min kien miegħi seta' jarah. Tlift kull tama. Il-lejl kien qiegħed isir iżjed u iżjed mudlam. Is-saċerdot li mort inqerr għandu qalli: "Jiena qiegħed nara grazzji mill-iktar speċjali fik, Sor, u minix inkwetat bl-ebda mod fuqek; għaliex qiegħda tittortura lilek innifsek b'dan il-mod?" Imma dak iż-żmien ma stajtx nifhem bl-ebda mod dak li kien qiegħed jgħidli u kont nistagħġeb ħafna meta, bħala penitenza, kien jordnali ngħid it-Te Deum jew il-Magnificat, jew niġri madwar il-ġnien filgħaxija, jew inkella nidħak ngħajjat għaxar darbiet kuljum. Kont nistagħġeb ħafna b'dawn il-penitenzi; imma f'din il-ħaġa wkoll is-saċerdot ma setax jagħtini wisq għajnuna. Kienet ħaġa ċara li Alla riedni nagħtih glorja permezz tat-tbatija. Dak is-saċerdot farraġni għax qalli li, fl-istat preżenti tiegħi, kont qiegħda nogħġob lil Alla iktar milli kieku kont mimlija bl-ikbar konsolazzjonijiet. "Hija grazzja kbira ħafna, Sor, huwa qalli: "li fl-istat preżenti tiegħek, bit-turmenti kollha li inti għaddejja minnhom f'ruħek, mhux talli m'intix qiegħda toffendi lil Alla, imma qiegħda tipprova wkoll tipprattika l-virtujiet. Jiena qiegħed inħares fir-ruħ tiegħek, u hemm qiegħed nara l-pjanijiet kbar u l-grazzji speċjali ta' Alla; u meta nara dan, jiena nrodd ħajr lill-Mulej." Imma minkejja dan kollu, ruħi kienet tinsab fi stat ta' tortura; u mdawra kif kont b'turmenti li ma tistax tiddeskrivihom bil-kliem, jien għamilt bħall-għama li jafda lilu nnifsu f'idejn min imexxih, jaqbadlu jdejh sewwa, u lanqas għal mument wieħed biss ma nsejt l-ubbidjenza, u din kienet is-sigurta' waħdanija tiegħi f'din il-prova tan-nar. + Ġesu', Verita' eterna, saħħaħ il-qawwiet dgħajfin tiegħi; Inti tista' tagħmel kollox, Mulej. Jiena naf li mingħajrek l-isforzi tiegħi kollha jisfaw fix-xejn. O Ġesu', tistaħbilix, għax ma nistax ngħix mingħajrek. Isma' l-karba ta' ruħi. Il-ħniena Tiegħek m'għandhiex tmiem. Għalhekk Mulej, ħenn għall-miżerja tiegħi. Il-ħniena Tiegħek tisboq il-fehma tal-Anġli kollha u tal-bnedmin kollha flimkien; għalkemm jidhirli li Inti m'intix tismagħni, jiena nqiegħed il-fiduċja tiegħi fl-oċejan tal-ħniena Tiegħek, u jiena naf li t-tama tiegħi ma tiġix imqarrqa. Ġesu' biss jaf kemm isir tqil u diffiċli li wieħed jaqdi id-dmirijiet tiegħu meta r-ruħ ikollha tgħaddi minn dawn it-torturi interjuri, is-saħħa fiżika tiddgħajjef hekk, u l-moħħ jiddallam. Fis-skiet ta' qalbi kont nibqa' ngħid lili nnifsi: "O Kristu, jalla l-hena, l-unur u l-glorja jkunu Tiegħek, u t-tbatija tiegħi. Minix ser nibqa' pass lura filwaqt li nimxi warajk, għalkemm ix-xewk iferili riġlejja."
Djarju ta' Swor Fawstina – L-1 Pitazz (par.61-70)